Carlos Pita

Carlos Pita González, coñecido como Pita, nado na Coruña o 8 de decembro de 1984, é un exfutbolista galego. Mediocentro histórico do Lugo, é o terceiro futbolista con máis partidos na historia do club, 415, cifra só superada por Alvite e Domínguez. Formouse na canteira do Deportivo da Coruña, co que debutou na Primeira División antes de pasar por varios equipos da Segunda División B. En 2010 recalou no Lugo, no que militou durante os seguintes 12 anos, 10 deles na Segunda División, á que ascendeu na tempada 2011/12.

 Traxectoria 

 Como futbolista 

 Deportivo da Coruña 
Nado no barrio do Castrillón da Coruña, Carlos Pita formouse no Galicia Gaiteira, onde xogaba tamén seu irmán e onde tivo como adestrador ao seu pai, Manolo Pita. En 1999 ingresou na canteira do Deportivo da Coruña, comezando na categoría cadete. Despois de pasar polo equipo xuvenil, na tempada 2003/04 debutou co Fabril na Terceira División, aínda que non acabou de consolidarse na titularidade por mor da competencia de xogadores máis experimentados como Iván Campos ou Jorge González.

Esa mesma tempada foi convocado por Javier Irureta para dous partidos da Liga de Campións, ante o Olympiacos e o Monaco, aínda que non chegou a debutar na máxima competición europea. Si o fixo na Copa do Rei, nunha vitoria por 0-2 ante o Cerceda no campo do Roxo. Uns meses máis tarde realizou a súa estrea na Primeira División, o 29 de maio de 2005, data da última xornada, na que se enfrontaban o Deportivo e  o Numancia no Estadio Los Pajaritos de Soria. Entrou ao campo substituíndo a Duscher a falta de 11 minutos para o final nun encontro que rematou con empate a un gol.Partidos. Pita: Carlos Pita González Foi o seu segundo e último partido co Deportivo e o seu único encontro na máxima categoría do fútbol español.

Nas tempadas 2004/05 e 2005/06 asentouse na titularidade do Fabril de Tito Ramallo, co que se proclamou campión do Grupo 1 de Terceira. Para a campaña 2006/07 saíu cedido a un equipo de superior categoría, o Logroñés, da Segunda División B. Alí realizou unha destacada tempada, disputando 35 partidos (32 deles como titular) e anotando 5 goles. Ao ano seguinte volveu ao Fabril, que durante a súa ausencia conseguira o ascenso a Segunda B. Titular indiscutible, xogou todos os partidos agás tres que perdeu por acumulación de cartóns amarelos, e foi unha peza clave para que o filial deportivista acadase a cuarta posición, un dos mellores resultados da súa historia, que lle valeu para disputar a promoción de ascenso a Segunda, onde caeu ante o Écija.

 Valencia Mestalla e Guadalajara 
En xuño de 2008 o Fabril anunciou que nin Carlos Pita nin Rubén Rivera entraban nos plans de Tito Ramallo para a vindeira tempada, polo que abandonaron o club despois de anos na súa estrutura. Pita fichou entón polo Valencia Mestalla, tamén de Segunda B. Tras un ano na costa mediterránea, asinou polo Guadalajara, co que xogou un ano máis na categoría de bronce, participando en todos os partidos de liga e na fase de ascenso á Segunda División.

 Lugo 
No verán de 2010 regresou a Galicia da man do Club Deportivo Lugo, onde tivo a complicada tarefa de substituír a Fernando Seoane, que tras unha espectacular tempada viña de fichar polo Nàstic de Segunda. Xa dende a primeira tempada o coruñés converteuse nun dos piares do club e peza fixa no centro do campo xunto a Marcos Rodríguez, contribuíndo de xeito decisivo a que o Lugo se proclamase campión do seu grupo por primeira vez na súa historia e accedese así á fase de ascenso á Segunda División. Con todo, unha fractura nunha clavícula impediulle estar no once inicial dos partidos da final ante o Alcoyano, resultando vencedor o equipo alacantino. No seu segundo ano axudou ao equipo de Quique Setién a resarcirse e conseguir o ascenso á Segunda División por segunda vez na súa historia.

No 2012 Seoane regresou ao Lugo, e formou xunto con Pita un histórico pivote que ocupou o centro do campo do equipo durante a seguinte década, nos mellores anos deportivos da historia do club. Con eles no terreo de xogo, o Lugo conseguiu a permanencia en Segunda durante 10 tempadas consecutivas, obtendo como mellor resultado o 9º posto na 2016/17. Pita portou o brazalete de capitán dende 2017 ata a súa retirada en 2022, cando deixou o club como o terceiro xogador con máis partidos da súa historia (415), só por detrás de Alvite e Domínguez.

 Trala retirada 
Trala súa retirada continuou traballando no Lugo, onde foi nomeado director deportivo, cargo que ocupou ata o derradeiro día do mercado invernal de 2023. Na tempada 2023/24 iniciouse como adestrador, collendo as rendas do equipo xuvenil da SDC Residencia de Lugo. 

Estatísticas
ClubTempadaCategoríaLigaCopaOutrosInclúe partidos da Copa Federación e de promocións de ascenso a Segunda e a Segunda B.TotalPartidosGolesPartidosGolesPartidosGolesPartidosGolesFabril2003/04Terceira202--102122004/05Terceira241----241Deportivo da Coruña2004/05Primeira1010--20Fabril2005/06Terceira304--41345Logroñés2006/07Segunda B35500--355Fabril2007/08Segunda B356--20376Total club10913--7111614Valencia Mestalla2008/09Segunda B29300--293Guadalajara2009/10Segunda B3810020401Lugo2010/11Segunda B36200504122011/12Segunda B35400514052012/13Segunda37100--3712013/14Segunda38300--3832014/15Segunda36110--3712015/16Segunda34120--3612016/17Segunda39100--3912017/18Segunda23300--2332018/19Segunda29700--2972019/20Segunda34200--3422020/21Segunda26010--2702021/22Segunda32120--341Total club399266010141527Total carreira611487019263750

 Palmarés 
Fabril
 Terceira División (1): 2005/06.

Lugo
 Segunda División B (1): 2010/11.

 Notas 

 Véxase tamén 
 Ligazóns externas 
 Datos do xogador en bdfutbol.com 
 Datos do xogador en Transfermarkt 
 Datos do xogador en Soccer Data Base 
 Reportaxe sobre Carlos Pita no xornal El Progreso 

Categoría:Nados en 1984
Categoría:Nados na Coruña
Categoría:Futbolistas da Coruña
Categoría:Centrocampistas de fútbol
Categoría:Xogadores do Deportivo Fabril
Categoría:Xogadores do Deportivo da Coruña
Categoría:Xogadores do CD Logroñés
Categoría:Xogadores do Valencia CF Mestalla
Categoría:Xogadores do Deportivo Guadalajara
Categoría:Xogadores do CD Lugo
Categoría:Directores deportivos de fútbol de Galicia
Categoría:Directores deportivos do CD Lugo